BEGRUNDELSE

1. FORSLAGETS MÅLSÆTNING

Formålet med dette forslag er at fastlægge den holdning, som Den Europæiske Union skal indtage i Det Almindelige Råd under Verdenshandelsorganisationen (WTO), til Filippinernes anmodning om en WTO-undtagelse for at kunne forlænge den særlige behandling for ris fra 1. juli 2012 til 30. juni 2017, således at Den Europæiske Union kan støtte en sådan anmodning om en undtagelse. Anmodningen forventes at være på dagsordenen for mødet i Det Almindelige Råd under WTO, som er fastsat til juli 2012.

2. FORSLAGETS RETSGRUNDLAG

Ved artikel 218, stk. 9, i traktaten om Den Europæiske Unions funktionsmåde (TEUF) er det fastsat, at når en afgørelse med retsvirkning skal træffes af et organ nedsat ved en international aftale, vedtager Rådet på forslag af Kommissionen og Unionens højtstående repræsentant for udenrigsanliggender og sikkerhedspolitik en afgørelse om, hvilken holdning der skal indtages på Unionens vegne. Indrømmelsen af en undtagelse, således at Filippinerne kan forlænge den særlige behandling for ris fra 1. juli 2012 til 30. juni 2017, falder ind under denne bestemmelse, da beslutningen træffes af et organ, der er nedsat ved en international aftale (WTO's Almindelige Råd eller ministerkonference), som påvirker Unionens rettigheder og forpligtelser.

3. FORSLAGETS ANVENDELSESOMRÅDE

Kommissionen bliver bemyndiget til at tage stilling på Unionens vegne med henblik på at støtte Filippinernes anmodning om en WTO-undtagelse for at kunne forlænge den særlige behandling for ris fra 1. juli 2012 til 30. juni 2017.

Den 20. marts 2012 forelagde Filippinerne en anmodning for WTO om en undtagelse i forhold til sine forpligtelser jf. artikel 4, stk. 2, og punkt 8 og 10 i bilag 5 i landbrugsaftalen og i forhold til Filippinernes forpligtelse jf. aftalen om forlængelse for at give Filippinerne mulighed for at fortsætte den særlige behandling for ris fra 1. juli 2012 til 30. juni 2017 med en forøgelse af markedsadgangen, jf. punkt 3 og bilag A til udkastet til afgørelsen om und­tagelse. Forud for denne anmodning blev der indsendt en meddelelse af 22. november 2011 til landbrugskomitéen, hvorved Filippinerne indledte forhandlinger med de WTO-medlemmer, der har væsentlige interesser i ris (under HS-kapitel 10.06), for at kunne forlænge den særlige behandling for ris. Sådanne medlemmer blev anmodet om senest den 21. januar 2012 (60 dage efter meddelelsen) at meddele, om de agtede at deltage i forhandlingerne.

Filippinerne nævner som begrundelse for undtagelsen, at de dermed tager sig af et ikke-handelsmæssigt problem i forbindelse med fødevareforsyningssikkerhed og understreger, at den særlige behandling vil gøre det muligt for Filippinerne at forberede sine landmænd på liberaliseringen ved at anvende støtteprogrammer for landmænd for at forbedre konkurrenceevnen.

Den undtagelse, der anmodes om, er begrænset i omfang og vil gøre det muligt for Filippinerne at fortsætte den særlige behandling for ris (klassificeret under HS-kapitel 10.06) fra 1. juli 2012 til 30. juni 2017. I henhold til anmodningen om undtagelse vil Filippinerne i denne periode sørge for en minimal markedsadgang for ris, der skal øges hvert år (anføres i bilaget til undtagelsen ud fra resultaterne af de igangværende forhandlinger med de interesserede medlemmer). Den årlige og den endelige nedbringelse af toldsatsen inden for kontingentet aftales også med disse medlemmer pr. 1. juli 2012, og der fastsættes landespecifikke kvoter for disse lande.

Anmodningen om undtagelse vil være den anden forlængelse af den særlige behandling, der i øjeblikket er gyldig indtil 30. juni 2012. I henhold til punkt 1 og punkt 1, litra d), i bilag 5 til landbrugsaftalen og som afspejlet i Filippinernes vareliste LXXV, del I, afsnit I B (om toldkontingenter for landbrugsprodukter) blev Filippinerne oprindeligt indrømmet en særlig behandling for ris, da WTO-overenskomsten trådte i kraft i 1995, med en gennemførelses­periode på 10 år. Den første forlængelse af den særlige behandling fandt sted fra 2004 til 2007 ved at ændre varelisten LXXV (jf. afsnit B i bilag 5 til landbrugsaftalen) efter afslutning af forhandlingerne med medlemmerne (3 lande fik indrømmet landespecifikke kvoter: Australien, Kina og Thailand). Den 8. februar 2007 blev en endelig og bekræftet kopi af den ændrede vareliste for Filippinerne LXXV (WT/LeT/562) fordelt til medlemmerne.

For Unionen (risindustrien) udløser anmodningen om en undtagelse ingen økonomiske betænkeligheder, da EU's eksport af ris til Filippinerne er på under 10 ton pr. år (ifølge Comext-data) og uden betydelige svingninger. Da der ikke var grund til at forvente en stigning, havde Unionen ikke udtrykt interesse i at indlede forhandlinger med Filippinerne i dets egenskab af medlem med "væsentlige interesser".

Filippinernes minimale markedsadgang er på 350 000 ton med en toldsats inden for kontingentet på 40 %. Ud over den minimale markedsadgang importerer Filippinerne yderligere 2 mio. ton, hvor hovedleverandørerne er Vietnam (74 %), Thailand (19 %) og Pakistan (7 %) (kilde: Global Trade Atlas (GTA), år 2010).

Unionen er nettoimportør af ris og dækker ca. 40 % af sit behov via import. Forbruget er (langsomt) stigende. EU-importen er også stigende, samtidig med at produktionen er temmelig stabil. EU-eksporten er på ca. 100 000-120 000 ton pr. år (de seneste to år lå den en anelse højere som følge af en rekordstor produktion) uden nogen mulighed for en tendentiel stigning. EU-eksporten afskibes til nærtliggende steder (hovedsageligt Tyrkiet). Der eksporteres næsten ingen ris til Asien, især ikke Sydøstasien, som er en af de førende risproducerende regioner i verden.

Filippinerne agter at afslutte forhandlingerne med interesserede medlemmer, således at undtagelsen kan vedtages på Det Almindelige Råds møde i juli 2012.

2012/0154 (NLE)

Forslag til

RÅDETS AFGØRELSE

om fastlæggelse af den holdning, som Den Europæiske Union skal indtage i Det Almindelige Råd under Verdenshandelsorganisationen (WTO), til Filippinernes anmodning om en WTO-undtagelse med henblik på en forlængelse af den særlige behandling for ris

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) I henhold til punkt 1 og punkt 1, litra d), i bilag 5 til landbrugsaftalen og som afspejlet i Filippinernes vareliste LXXV, del I, afsnit I B (om toldkontingenter for landbrugs­produkter) blev Filippinerne indrømmet en særlig behandling for ris, da WTO-overenskomsten trådte i kraft, med en gennemførelsesperiode på 10 år.

(2) I henhold til punkt 8 i bilag 5 til landbrugsaftalen forlængede Filippinerne den særlige behandling for ris fra 1. juli 2005 til 30. juni 2012 ved at ændre varelisten LXXV, som var blevet bekræftet af WTO-sekretariatet den 8. februar 2007.

(3) I henhold til punkt 5.1 i certificering af ændringer og rettelser til liste LXXV (Certification of Modifications and Rectifications to Schedule LXXV) var enhver fortsættelse af den særlige behandling for ris efter den 30. juni 2012 betinget af forhandlingsresultaterne i forbindelse med Doha-udviklingsdagsordenen, hvorved der skulle etableres en anden særlig mekanisme, Forhandlingerne i forbindelse med Doha-udviklingsdagsordenen er dog endnu ikke afsluttet.

(4) Den 22. november 2011 meddelte Filippinerne landbrugskomitéen under WTO, at landet agtede at indlede forhandlinger med de medlemmer, der har væsentlige interesser i de pågældende varer, om en fortsættelse af den særlige behandling for ris.

(5) Ved artikel IX, stk. 3 og 4, i Marrakesh-overenskomsten om oprettelse af Verdens­handelsorganisationen (WTO-overenskomsten) fastsættes procedurerne for indrømmelse af undtagelser vedrørende de multilaterale handelsaftaler i WTO-overenskomstens bilag 1A, 1B eller 1C og bilagene hertil.

(6) Den 20. marts 2012 anmodede Filippinerne om en WTO-undtagelse i forbindelse med sine forpligtelser i henhold til artikel 4, stk. 2, og afsnit B i bilag 5 til landbrugsaftalen for at kunne indføre en særlig behandling for ris fra 1. juli 2012 til 30. juni 2017 i henhold til Filippinernes anmodning om undtagelse.

(7) Unionen er nettoimportør af ris. Indrømmelsen af denne undtagelse vil således have minimal økonomisk og handelsmæssig betydning for Unionen.

(8) Det er derfor hensigtsmæssigt at fastlægge den holdning, som Unionen skal indtage i Verdenshandelsorganisationens Almindelige Råd, for at støtte denne anmodning om undtagelse —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Det Almindelige Råd under Verdenshandelsorganisationen (WTO), er at støtte Filippinernes anmodning om en undtagelse for at kunne forlænge den særlige behandling for ris fra 1. juli 2012 til 30. juni 2017 i henhold til betingelserne i anmodningen om undtagelse.

Holdningen tilkendegives af Kommissionen.

Artikel 2

Denne afgørelse træder i kraft på dagen for dens vedtagelse.

Udfærdiget i Bruxelles, den .

På Rådets vegne

Formand